Бабил эпосында уның иң мөһим батырлыҡтарының береһе итеп Урукты уратҡан ҡала диуарҙары төҙөтөүен һанай. Бәлки, был осраҡта археологик ҡаҙылмалар барышында табылған Урук харабалары тирәләй үткән 9 километрлы диуар тураһында һүҙ баралыр. Ул башланғыс династия осорона хас яҫы-ҡабарынҡы кирбестән төҙөлгән. Тимәк, Гилгәмеш осоронда һалынған булыуы бик ихтимал. Диуарҙың ҡалынлығы 5 метрҙан артып китә. Тағы Гилгәмештең Ливанға эрбет ағасы алырға барыуы тураһында ла һөйләнелә. Бындай сәфәр ысынлап та булғанмы — билдәһеҙ. Ысынлап та булған булһа, Ливанға түгел, ә Эламға булғандыр.